Under halvparten av det norske folk stoler på at politiet ordner opp

Politiet: - Relativt høy henleggelsesprosent

DETEKTIV: Bjørn Dyresen er ikke i tvil om at hans eget detektivarbeid kunne ført politiet til ID-tyven, dersom de hadde brukt ressurser på det. Foto: MARIE STAFSNES OSLAND/VG

ID-tyverioffer: - Politiet løfter ikke en finger

(VG Nett) Bjørn Dyre Dyresen (36) skal ha avslørt ID-tyv. Politiet henla likevel saken.

Marie Stafsnes Osland

Oppdatert 30. oktober 2012

Artikkelen er over syv år gammel

ID-TYVERI Identitetstyveri oppstår når noen anskaffer, overfører, besitter eller fremstår som rette innehaver av personlige opplysninger tilhørende en privatperson eller selskap på en uautorisert måte, med den hensikt å begå bedrageri eller annen kriminalitet. Vis mer

Mens 75 prosent av det norske folk har tillit til at banken ordner opp dersom man blir utsatt for ID-tyveri, har bare 47 prosent tillit til politiet.

Det viser en undersøkelse gjort av Statens Institutt for Forbruksforskning (SIFO).

I samme undersøkelse kommer det frem at 240.000 nordmenn har blitt utsatt for ID-tyveri de siste årene. VG har tidligere i høst skrevet om Are Liljedahl Skeide (23) som fikk misbrukt identiteten etter at lommeboken ble stjålet. Han er langt fra alene.

Gjorde detektivarbeid

VG har etter denne saken fått inn flere historier om saker som blir henlagt, selv om ofrene gjør detektivarbeid på egen hånd. Bjørn Dyre Dyresen (36) fra Oslo, mente han hadde nok informasjon til at politiet kunne få tak i tyven.

Etter å ha fått inkassovarsel fra flere varer kjøpt i en elektronikkbutikk, samt et velkomstbrev fra teleoperatøren Chess, klarte han å legge to og to sammen.

Dyresen mistenkte at tyven kom til å selge varene på nett. Da kom det godt med at han jobber med drift av nettstedet finn.no.

- Jeg søkte etter den typen varer som var kjøpt i mitt navn, og kryssjekket de med nummeret som var blitt registrert hos Chess i mitt navn. Jeg fikk også en e-postadresse hos elektronikkbutikken der flere varer var kjøpt. Med all denne informasjonen fant jeg frem til annonsen der varene ble solgt, og kontoen bak annonsen, forteller Dyresen til VG Nett.

- Kunne ført til pågripelse

Da informasjonen ble overlevert til politiet var saken allerede henlagt, og ifølge Dyresen ga politiet ingen signal om å ville ta saken opp igjen.

Har du opplevd ID-tyveri? Del din historie her!

Om Finn.no-kontoen, som er brukt til flere annonser med falskt navn, er tyvens, eller om vedkommende har fått tilgang til en annens konto, vet ikke Dyresen sikkert. Likevel mener han informasjonen kunne ført til pågripelse.

- De kunne bare ringt personen og deretter pågrepet ham. Vedkommende er jo interessert i å selge ting, så de kunne eventuelt ha latet som de ville kjøpe noe, sier Dyresen.

Frustrert

Han forteller til VG Nett at han blir provosert av at politiet ikke gjør mer ut av etterforskningen.

- Det virker som dette er en fullstendig risikofri kriminalitet. Saken må jo uansett anmeldes for å slippe å betale inkassovarslene, men jeg føler ikke at politiet har vært noe til hjelp, sier han.

- Det er utrolig frustrerende, og man er helt rettsløs når man faktisk kan pågripe gjerningsmannen, og politiet likevel ikke løfter fingeren.

TRAVEL: Politiet har ikke nok sakskapasitet til å prioritere ID-tyverier, innrømmer politioverbetjent i Oslo, Inge Sundeng. Foto: CHRISTIAN FOUGNER/VG

Politioverbetjent ved Grønland politistasjon i Oslo, Inge Sundeng, forstår frustrasjonen, men sier de må prioritere mer alvorlige saker, som går på liv og helse.

- Fra tid til annen har vi saker med informasjon som kan følges videre, men som likevel faller bort fordi det ikke er sakskapasitet. Det er veldig beklagelig, og jeg har full forståelse for fortvilelsen til de fornærmede, sier Sundeng.

Han sier til VG at han ikke har noen detaljer å komme med i forhold til akkurat denne saken.

- Fant adresse på fem minutter

Anita fra Askim, mente også hun hadde informasjon i en ID-tyverisak som kunne føre til pågripelse. Også den saken, som ble anmeldt på denne tiden i fjor, ble henlagt av Follo politidistrikt. At under halvparten av det norske folk stoler på at politiet ordner opp, er en overdrivelse, mener hun.

- Den halvdelen som sier de stoler på politiet har aldri anmeldt en slik sak, sier Anita, som ønsker å holde etternavnet anonymt.

Mannen hennes ble frastjålet en kortholder, og plutselig dukket det opp varer i posten som hverken han eller Anita hadde bestilt.

- Vi fant fort ut hva som hadde skjedd, og jeg ringte til nettbutikken. Det tok bare fem minutter så hadde jeg et navn, telefonnummer og en postboksadresse. Da vi gikk til politiet med informasjonen tenkte vi at nå ordner det seg. En eller to uker senere kom brevet om henleggelsen, forteller Anita.

Oppgitt

Hun mener det nærmest er meningsløst å politianmelde.

- Om de ikke tar sakene som folk selv har løst for dem, så begynner jeg å lure på om de i det hele tatt gidder å lese de andre anmeldelsene, sier Anita.

- Vi ble så oppgitt over politiet at vi ikke orket å engasjere oss for å finne ut hvorfor de henla saken, når vi faktisk serverte dem informasjonen på sølvfat, sier hun.

- Høy henleggelsesprosent

Politiinspektør i Follo politidistrikt, Marianne Børseth-Hansen, forteller at politiet tok kontakt med nettbutikken etter at Anita og mannen oppga informasjonen de hadde funnet frem til.

- Vi fikk oppgitt et navn, telefonnummer og en hotmailadresse, men alt var fiktivt. Vi kunne selvsagt ha prøvd å få tak i IP-adressen, men det kan godt være en internettkafé, en trådløs sone eller et åpent nettverk. Vi trenger større støttebevis enn å peke på en IP-adresse, sier politiinspektøren.

Til kritikken har hun følgende å si:

- Vi må foreta tøffe prioriteringer i forhold til hvor dypt vi skal etterforske, og der gjør vi konkrete vurderinger i hver eneste sak. Å etterforske ID-tyveri er veldig ressurskrevende.

- Hvor mange anmeldelser blir henlagt?

- Det har jeg ikke tall på, men henleggelsesprosenten er relativt høy. Vi skulle gjerne hatt mer ressurser til å etterforske disse sakene, sier Børseth-Hansen.

- Anmeld uansett

Sundeng sier han forstår at det i slike tilfeller kan føles meningsløst å anmelde, men at det likevel er viktig å gjøre det.

- Selv om saker blir henlagt kan de tas opp igjen ved et senere tidspunkt, spesielt i tilfeller hvor gjerningsmenn blir pågrepet i andre forhold. For noen helger siden ble det anmeldt 10-15 tyverier fra samme sted på samme kveld. Hadde ikke folk anmeldt, hadde vi ikke kunnet be restauranten være mer obs i fremtiden.

- Å vite hvor hendelser skjer til hvilke tidsrom er maktpåliggende for politiet, ellers kan vi ikke sette inn ressurser til rett tid på rett sted, sier Sundeng.

Han ønsker seg gjerne mer ressurser, men tror ikke nødvendigvis at flere folk vil løse alt.

- Volumet av saker er så stort at prioriteringer må gjøres. Jeg tror mange slike saker likevel ville blitt henlagt. Det har ingen hensikt å mase om nye ressurser hele tiden. Vi må gjøre nye grep, og blant annet jobbe med holdningsendringer og forebygging.

- Må ha utleveringsbegjæring

Lars Vinden, sikkerhetsansvarlig i Finn.no, bekrefter at det ble ringt inn en anmeldelse fra en av hans kolleger da annonsen med Dyresens navn dukker opp i november i fjor.

- Før vi kan gi politiet den informasjonen vi har, må vi av juridiske årsaker ha mottatt en utleveringsbegjæring, og den kom aldri, sier han.

Han forteller at kontoen fremdeles er oppe og går, men fordi de ikke har mottatt klager, og politiet har valgt å ikke gå videre med saken, har heller ikke de gjort noe.

- Vi har mistanke om at denne kontoen i en periode ble misbrukt av en annen enn eieren, sier Vinden.

Publisert: 30.10.12 kl. 12:54 Oppdatert: 30.10.12 kl. 13:58

Les også

Mer om Datakriminalitet